Peperduur opgraderingswerk aan dubbeldekker-hoofweg misluk(Foto: Sihle Zulu/Twitter) Die komitee oor paaie en vervoer in die Gautengse wetgewer stel ondersoek in na klagtes deur motoriste dat die dubbeldekker-gedeelte van die M1-hoofweg in Johannesburg steeds tydens swaar reën oorstroom – ten spyte daarvan dat miljoene rande bestee is aan opgraderingswerk. Die komitee sê werk is gedoen om die bestaande dreineringstelsel op te gradeer, maar dit lyk nou of dit ŉ mors van staatsgeld was. Die twee jaar lange opgraderingswerk het nagenoeg R169 miljoen gekos en moes die dreineringstelsel aansienlik verbeter. Nadat swaar reën verlede Maandag oor die stad uitgesak het, was die pad egter weer onder water. “Die komitee neem kennis dat dit nie die eerste rehabiliteringswerk is wat gedoen is om dieselfde probleem op te los nie. In Januarie 2016 is R82 miljoen spandeer toe groot opeenhopings op dieselfde gedeelte van die hoofweg weens kitsoorstromings ondervind is. Die komitee sê Gauteng se reënseisoen lê voor en talle motoriste gebruik die pad elke dag. Hy gaan nou die Johannesburgse padagentskap vra om ondersoek in te stel na die werk wat gedoen is, het Dumisani Dakile, komiteevoorsitter, gesê. Die agentskap moet dan ŉ uiteensetting gee van die geld wat aan die projek bestee is, moet ŉ verslag voorlê oor die afhandeling daarvan en ook die weg vorentoe uitstippel. Indien nodig, moet ŉ ondersoek na die werk ook gelas word.